สังคมข่าวหุ้นเล็กเซียวหงส์
ดัชนีหุ้นไทยปิดที่ระดับ1,245.05 จุด ลดลง 0.80 จุด มูลค่าซื้อขาย 35,585 ล้านบาท ตลาดหุ้นไทยตามปัจจัยพื้นฐาน ถือว่าปรับตัวลงมาต่ำมาก ด้านตลาดภูมิภาคแกว่งทั้งบวก-ลบ วันนี้มีลุ้นดีดตัวขึ้นทางเทคนิค พร้อมติดตามตัวเลขจีดีพีจีนช่วงไตรมาส 4ค/58 เติบโต 6.9% ให้แนวรับ 1,230 จุดแนวต้าน 1,265-1,270 จุด...
19 ม.ค. 2559

ดัชนีหุ้นไทยปิดที่ระดับ1,245.05 จุด ลดลง 0.80 จุด มูลค่าซื้อขาย 35,585 ล้านบาท  ตลาดหุ้นไทยตามปัจจัยพื้นฐาน ถือว่าปรับตัวลงมาต่ำมาก ด้านตลาดภูมิภาคแกว่งทั้งบวก-ลบ วันนี้มีลุ้นดีดตัวขึ้นทางเทคนิค พร้อมติดตามตัวเลขจีดีพีจีนช่วงไตรมาส 4ค/58 เติบโต 6.9% ให้แนวรับ 1,230 จุดแนวต้าน 1,265-1,270 จุด…
*…หุ้น BIGC วิ่งขานรับ 3 เจ้าสัวใหญ่ “เจ้าสัวเจริญ (เครื่องดื่มไทยเบฟฯ)-เจ้าสัวธนินท์ (เครือซีพี)-เจ้าสัวสุทธิเกียรติ (เครือเซ็นทรัลกรุ๊ป)” สนใจเข้าซื้อกิจการด้วยการซื้อหุ้นใหญ่ BIGC ต่อจากกลุ่ม CASINO ที่กำลังประสบปัญหาอย่างหนักจนล่าสุด “สแตนดาร์ด แอนด์ พัวร์ (S&amp;P) ประกาศเครดิตพินิจแนวโน้มเชิงลบและอาจปรับลดอันดับความน่าเชื่อถือของ CASINO ลงสู่ระดับ “ขยะ” นั่นหมายถึงเป็นแรงกดดันให้ CASINO ต้องตัดขายหุ้นBIGC เพื่อแก้ปัญหาสภาพคล่องดังกล่าว แต่ที่สำคัญราคาหุ้นที่ซื้อขายว่ากันว่าอยู่ที่ 260-300 บาท กลายเป็นราคาชี้นำราคาหุ้นในกระดานไปโดยปริยาย…
*…หุ้น BTS เล่นได้ทั้งสั้นและยาว ถ้าเอาแบบสั้นๆ ซื้อเพื่อรับปันผล 0.340 บาท ขึ้น XD 21 ม.ค. 59 ซื้อ 2 วัน ได้ผลตอบจากปันผลเฉลี่ย 3-4% แต่หากเล่นยาวๆ ซื้อลงทุนจากแนวโน้มการได้ประโยชน์จากรถไฟฟ้าสายสีเขียวใต้ (แบริ่ง-สมุทรปราการ) ที่เป็นไปได้ว่า BTS จะได้เดินรถส่วนต่อขยายนี้และอีกทางหนึ่งช่วยขนคนจากสมุทรปราการมาให้ BTS เพิ่มอีกเรียกว่าจะเล่นสั้นหรือยาวเอาที่สบายใจเลยครับ…
*…หุ้นABC น่าจับตา ล่าสุดบอร์ดไฟเขียวเซ็นสัญญาเซ้งตึกย่านหัวหมาก เพื่อ “ศึกษาทำโรงพยาบาลสัตว์-ศูนย์เลี้ยงสัตว์ครบวงจร” เชื่อสรุปภายใน 1-2 เดือน หลังเพิ่ง “ซื้อโรงเรียนนานาชาติลานนา” จังหวัดเชียงใหม่ งานนี้หลายคนชักเริ่มไม่มั่นใจว่า ABCจะปักธงธุรกิจอะไรเป็นหลักกันแน่ เพราะดูแล้วหลากเหลือเกินหรือว่า ABC จะเป็นโฮลดิ้งคอมพานี…อันนี้น่าติดตามจริงๆ…
*…หุ้น POLAR เพิ่มทุน 62,400 ล้านหุ้น รองรับออก TSR พ่วงฟรี POLAR-W4 เชื่อว่าครั้งนี้ได้เงิน 3,400 ล้านบาท เพื่อลงทุนโครงการ “The Sherwood” ที่ประเทศอังกฤษ 500 ล้านบาท และโครงการพังงา-วิลล่า เฟส 1 ประมาณ 1,000 ล้านบาท พร้อมซื้อที่ดิน-ลงทุนบริษัทย่อยและลงทุนธุรกิจอสังหาริมทรัพย์อีก…ใครถือหุ้น POLAR ต้องพิจารณาเอาเองนะครับ…จะใช้สิทธิ์หรือไม่…
*…หุ้น PTTEP เรียกว่าเกิดภาวะ “ผวาราคาน้ำมันหลุด 30 เหรียญต่อดอลลาร์สหรัฐ” ทำให้เกิดแรงเทขายออกมาอย่างหนัก ที่หนักไปกว่านั้น บรรดาโบรกเกอร์เกือบทุกสำนักต่างพากันปรับลดเป้าหมายราคาหุ้น PTTEP กันยกใหญ่ จากเดิมเฉลี่ย 70-100 บาท เหลือเฉลี่ยเพียง 46-55 บาทเท่านั้น โอ้ว…นี่มั่นจะเท่าราคาน้ำมันดิบเลยนะครับ…ใจร้ายอ่ะ!?…
*…วาระที่บริษัท ไทยประกันชีวิต จำกัด (มหาชน) ดำเนินธุรกิจครบรอบ 74 ปี จึงร่วมกับศูนย์บริการโลหิตแห่งชาติ สภากาชาดไทย จัดโครงการน้อมดวงใจบริจาคโลหิต ถวายแม่ของแผ่นดิน เฉลิมพระเกียรติ 84 พรรษา สมเด็จพระนางเจ้าสิริกิติ์ พระบรมราชินีนาถ สภานายิกา สภากาชาดไทย ระหว่างวันที่ 12-21 มกราคม พ.ศ.2559 เวลา 09.00-15.00 น. ณ หน่วยรถบริจาคโลหิตเคลื่อนที่ หน้าอาคารไทยประกันชีวิต สำนักงานใหญ่ ถ.รัชดาภิเษก…ท่านผู้ใจบุญทุกท่านเชิญได้เลยนะครับ…
*…ปิดท้ายกันเช่นเคยกับ ข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิตอล ช่อง 19 เวลาใหม่9.30-10.00 น. พบกันสดๆ กับ“มอร์นิ่งสตาร์ หุ้นดาวเด่น” ที่อัพเดตตลาดหุ้นทั่วโลก เพื่อมองแนวโน้มตลาดหุ้นไทยภาคเช้า..ดำเนินรายการโดยวิษณุ โชลิตกุล…*…พร้อมพบกับรายการ “ข่าวหุ้นเจาะตลาด ออนเรดิโอ” ผ่านสถานีข่าวจริงสปริงเรดิโอ FM 98.5 MHz. โดยสุภชัย ปกป้อง, บูรพา สงวนวงศ์ และทีมงานข่าวหุ้นธุรกิจ ตั้งแต่เวลา 9.30-11.00 น. ที่จะมาเจาะลึกเรื่องหุ้นช่วงก่อนและหลังเปิดตลาดหุ้นภาคเช้างานนี้จัดเต็มๆ ชั่วโมงครึ่ง…
*…เท่านั้นไม่พอต่อเนื่องกันด้วย “ชัด ลึก ทุกกลยุทธ์ธุรกิจ” กับรายการ “Business Focus” เวลา 11.00-12.00 น. โดยสุภชัย ปกป้อง และทีมงานข่าวหุ้นธุรกิจ การันตีทุกโจทย์เรื่องหุ้นและธุรกิจหาคำตอบได้ที่ข่าวหุ้นธุรกิจเท่านั้น